Ο **Μανώλης Κώτης** (Ρόδος, 25 Ιανουαρίου 1955) είναι Έλληνας παλαίμαχος ποδοσφαιριστής και νυν προπονητής. Έκανε πολυετή καριέρα στην Α' Εθνική με τα χρώματα τριών διαφορετικών ομάδων, αρχικά στη Ρόδο, μετά στην ΑΕΚ και τέλος στο Αιγάλεω. Υπήρξε σπουδαίος σκόρερ, πετυχαίνοντας ακριβώς 50 τέρματα σε 147 συνολικά συμμετοχές του στη μεγάλη κατηγορία.

Ο Κώτης ξεκίνησε τον αθλητισμό από την ομάδα του χωριού του, Απόλλωνα Καλυθιών και σε ηλικία μόλις 17 ετών αποκτήθηκε από τη μεγάλη ομάδα του νησιού, τον Α.Σ. Ρόδος που τότε αγωνιζόταν στο πρωτάθλημα της Β΄ Εθνικής. Αγωνίστηκε για αυτήν επί οκτώ συνεχόμενα έτη, κατακτώντας έναν τίτλο πρώτου σκόρερ στην κατηγορία το 1977 με 28 γκολ και ένα πρωτάθλημα νοτίου ομίλου (1978). Στην πρώτη του χρονιά στην Α΄Εθνική με τα χρώματα της Ρόδου εντυπωσίασε, καθώς αναδείχθηκε δεύτερος σκόρερ στο πρωτάθλημα με 24 γκολ, πίσω από τον Θωμά Μαύρο.

Το καλοκαίρι του 1980 μετεγγράφηκε στην ΑΕΚ, αλλά δεν κατάφερε να κερδίσει θέση βασικού και τον Δεκέμβριο του 1981 επέστρεψε στη Ρόδο, όμως έναν ακριβώς χρόνο μετά ξαναγύρισε στην «Ένωση». Το 1983 αναδείχθηκε κυπελλούχος Ελλάδας, ενώ ο ίδιος είχε συνεισφέρει στην πρόκριση στον τελικό, σκοράροντας ένα πολύτιμο γκολ στον πρώτο ημιτελικό εναντίον του Ηρακλή στη Θεσσαλονίκη. Η καλύτερή του χρονιά στην ΑΕΚ ήταν η περίοδος 1983-84 όταν συμμετείχε σε 25 αγώνες και πέτυχε 5 τέρματα. Ωστόσο το καλοκαίρι του 1984, με τον ερχομό του Χόκαν Σάντμπεργκ έμεινε έξω από τα πλάνα του προπονητή του και τον Δεκέμβριο του ίδιου έτους πήγε στο Αιγάλεω. Συνέχισε με την ομάδα των δυτικών προαστίων και την επόμενη περίοδο (1985-86, στη Β΄ Εθνική) αλλά δεν κατάφερε να επανέλθει στην παλιά του φόρμα. Στη συνέχεια αγωνίστηκε στις ΗΠΑ (για έναν χρόνο), στον Ατρόμητο Αθηνών και στη Λαμία, με τη φανέλα της οποίας έκλεισε την ποδοσφαιρική του διαδρομή. Μετά το πέρας της καριέρας του ακολούθησε το επάγγελμα του προπονητή.

  


| Χρονιές | Σύλλογος | Συμμετοχές | Γκολ |
| --- | --- | --- | --- |
| 1972-73 | Α Σ ΡΟΔΟΣ (**Β΄ Εθνική**) | 24 | 5 |
| 1973-74 | Α Σ ΡΟΔΟΣ (**Β΄ Εθνική**) | 36 | 25 |
| 1974-75 | Α Σ ΡΟΔΟΣ (**Β΄ Εθνική**) | 28 | 14 |
| 1975-76 | Α Σ ΡΟΔΟΣ (**Β΄ Εθνική**) | 31 | 13 |
| 1976-77 | Α Σ ΡΟΔΟΣ (**Β΄ Εθνική**) | 36 | 26 |
| 1977-78 | Α Σ ΡΟΔΟΣ (**Β΄ Εθνική**) | 24 | 8 |
| 1978-79 | Α Σ ΡΟΔΟΣ (**Α΄ Εθνική**) | 32 | 24 |
| 1979-80 | Α Σ ΡΟΔΟΣ (**Α΄ Εθνική**) | 29 | 7 |
| 1980-81 | Α Ε Κ  (**Α΄ Εθνική**) | 16 | 2 |
| 1981-82 | Α Ε Κ  (**Α΄ Εθνική**) | 3 | 0 |
| 1981-82 | Α Σ ΡΟΔΟΣ (**Α΄ Εθνική**) | 12 | 6 |
| 1982-83 | Α Σ ΡΟΔΟΣ (**Α΄ Εθνική**) | 5 | 1 |
| 1982-83 | Α Ε Κ  (**Α΄ Εθνική**) | 7 | 2 |
| 1983-84 | Α Ε Κ  (**Α΄ Εθνική**) | 25 | 5 |
| 1984-85 | ΑΙΓΑΛΕΩ (**Α΄ Εθνική**) | 18 | 3 |
| 1985-86 | ΑΙΓΑΛΕΩ (**Β΄ Εθνική**) | 15 | 4 |
| 1986-87 | ΑΤΡΟΜΗΤΟΣ ΑΘΗΝΩΝ  (**Β΄ Εθνική**) | 28 | 9 |
| 1987-88 | Α Σ ΛΑΜΙΑ (**Γ΄ Εθνική**) | ? | ? |
|

Πηγές
-----

* "Αλεπού της επίθεσης"
* ΔΙΕΘΝΗΣ ΣΤΑΤΙΣΤΙΚΗ ΙΣΤΟΣΕΛΙΔΑ ΠΟΔΟΣΦΑΙΡΟΥ
* Γεώργιος Παγιωτέλης, "Το Έπος της Α΄Εθνικής" (Ένθετο περιοδικού "ΠΑΓΚΟΣΜΙΟΙ", τεύχη ετών 1994-1996, έκδοση Κλεομένης Γεωργαλάς Ε.Π.Ε.)

Παραπομπές
----------

1. ↑  Ο Μανώλης Κώττης στη βάση δεδομένων της ΑΕΚ Ανακτήθηκε στις 7/10/2020
2. ↑  Αγωνιστικά στατιστικά στοιχεία του Μανώλη Κώττη Ανακτήθηκε στις 7/10/2020
3. ↑  "Ο Κώττης στο 90' έσωσε την παρτίδα" Ανακτήθηκε στις 7/10/2020
4. ↑  Μανώλης Κώττης: "Σας ευχαριστώ μέσα από την καρδιά μου" Ανακτήθηκε στις 7/10/2020